EL
5.12.2022
Επίσημη Εφημερίδα της Ευρωπαϊκής Ένωσης
C 463/21
Προσφυγή της 21ης Οκτωβρίου 2022 — Ευρωπαϊκή Επιτροπή κατά Σλοβακικής Δημοκρατίας (Υπόθεση C-668/22) (2022/C 463/28) Γλώσσα διαδικασίας: η σλοβακική Διάδικοι Προσφεύγουσα: Ευρωπαϊκή Επιτροπή (εκπρόσωποι: B. Sasinowska, G. Wilms, R. Lindenthal) Καθής: Σλοβακική Δημοκρατία Αιτήματα Η προσφεύγουσα ζητεί από το Δικαστήριο: — να διαπιστώσει ότι η Σλοβακική Δημοκρατία, μη λαμβάνοντας τα αναγκαία μέτρα για την επίτευξη ορισμένων αποτελεσμάτων που απαιτούνται βάσει του κανονισμού (ΕΚ) 29/2009 (1) της Επιτροπής, της 16ης Ιανουαρίου 2009, σχετικά με τον καθορισμό απαιτήσεων για τις υπηρεσίες ζεύξης δεδομένων στον Ενιαίο Ευρωπαϊκό Ουρανό, παρέβη τις υποχρεώσεις που υπέχει από το άρθρο 4, παράγραφος 3, ΣΕΕ, σε συνδυασμό με το άρθρο 3, παράγραφος 1, του κανονισμού (ΕΚ) 29/2009 της Επιτροπής· — να καταδικάσει τη Σλοβακική Δημοκρατία στα δικαστικά έξοδα.
Ισχυρισμοί και κύρια επιχειρήματα Το άρθρο 3, παράγραφος 1, του κανονισμού (ΕΚ) 29/2009 προβλέπει ότι οι πάροχοι υπηρεσιών εναέριας κυκλοφορίας (πάροχοι ATS) εξασφαλίζουν ότι οι μονάδες ATS που παρέχουν υπηρεσίες εναέριας κυκλοφορίας εντός του μνημονευόμενου στο άρθρο 1, παράγραφος 3, του εν λόγω κανονισμού εναέριου χώρου έχουν την ικανότητα να παρέχουν και να εκμεταλλεύονται τις υπηρεσίες ζεύξεως δεδομένων οι οποίες καθορίζονται στο παράρτημα II του ίδιου κανονισμού.
Οι καθοριζόμενες στο παράρτημα II υπηρεσίες δεδομένων είναι: η ικανότητα έναρξης επικοινωνιών ζεύξεως δεδομένων (DLIC), η υπηρεσία διαχειρίσεως των επικοινωνιών ATC (ACM), η υπηρεσία εξουσιοδοτήσεων και πληροφοριών ATC (ACL) και η υπηρεσία δοκιμής μικροφώνου ATC (AMC).
Κατά παράβαση του άρθρου 3, παράγραφος 1, του κανονισμού (ΕΚ) 29/2009, ο πάροχος ATS τον οποίο όρισε η Σλοβακική Δημοκρατία δεν εξασφάλισε ότι οι μονάδες ATS έχουν την ικανότητα να παρέχουν και να εκμεταλλεύονται τις υπηρεσίες που καθορίζονται στο παράρτημα II του συγκεκριμένου κανονισμού.
Κατά την εκπνοή της προθεσμίας που τάχθηκε με την αιτιολογημένη γνώμη, η Σλοβακική Δημοκρατία δεν έχει λάβει τα αναγκαία μέτρα κατά την έννοια του άρθρου 4, παράγραφος 3, ΣΕΕ προκειμένου ο εκ μέρους της ορισθείς πάροχος ATS να συμμορφωθεί προς τις απαιτήσεις του άρθρου 3, παράγραφος 1, του κανονισμού (ΕΚ) 29/2009.
(1)
ΕΕ 2009, L 13, σ.
3.